b"\n_START_ARTICLE_\nJoseph Murray\n_START_SECTION_\n\xc5\xbdivljenjepis\n_START_PARAGRAPH_\nRodil se je v mestecu Milford v Massachusettsu o\xc4\x8detu sodniku in materi u\xc4\x8diteljici. V srednji \xc5\xa1oli se je ukvarjal s \xc5\xa1portom, hkrati pa se je navdu\xc5\xa1il nad naravoslovjem, vendar je bil razpon njegovih zanimanj \xc5\xa1irok, tako da je po srednji \xc5\xa1oli vpisal \xc5\xa1tudij filozofije in anglistike na katoli\xc5\xa1kem kolid\xc5\xbeu Holy Cross v Worcestru in ga zaklju\xc4\x8dil leta 1940 z diplomo iz humanistike. \xc5\xa0ele po tem se je posvetil \xc5\xa1tudiju medicine na Harvardu. V tem \xc4\x8dasu je spoznal svojo bodo\xc4\x8do \xc5\xbeeno Virginio\xc2\xa0\xc2\xbbBobby\xc2\xab\xc2\xa0Link, s katero je imel \xc5\xa1est otrok._NEWLINE_Po kraj\xc5\xa1em pripravni\xc5\xa1kem obdobju v bolni\xc5\xa1nici Petra Benta Brighama je bil vpoklican in poslan kot voja\xc5\xa1ki zdravnik v splo\xc5\xa1no bolni\xc5\xa1nico Valley Forge v Pensilvaniji, kjer je skrbel za ranjence, ki so se vrnili z boji\xc5\xa1\xc4\x8d druge svetovne vojne. Pogosto je \xc5\xa1lo za ope\xc4\x8dence, ki jim je presajal ko\xc5\xbeo, obi\xc4\x8dajno z drugih delov telesa, v nekaterih primerih pa tudi z mrtvih darovalcev. Takrat je za\xc4\x8del razmi\xc5\xa1ljati o mehanizmih zavra\xc4\x8danja vsadkov. Po odslu\xc5\xbeenem voja\xc5\xa1kem roku tri leta kasneje se je vrnil na Brigham da bi dokon\xc4\x8dal pripravni\xc5\xa1tvo, po njem pa ga je bolni\xc5\xa1nica leta 1954 zaposlila kot splo\xc5\xa1nega in plasti\xc4\x8dnega kirurga.\n_START_SECTION_\nDelo na podro\xc4\x8dju presajanja organov\n_START_PARAGRAPH_\nNjegova bolni\xc5\xa1nica je bila takrat aktivno raziskovalno sredi\xc5\xa1\xc4\x8de na podro\xc4\x8dju presajanja ledvic, pod vodstvom kirurgov Davida Humea in Charlesa Hufnagla, ki sta eksperimentirala s psi. Murrayja je podro\xc4\x8dje zanimalo, zato je izkoristil prilo\xc5\xbenost in prevzel Humeovo mesto, ko je bil ta vpoklican v vojsko med korejsko vojno. Za\xc4\x8del se je aktivno ukvarjati s problemom zavra\xc4\x8danja vsadkov, za katerega je Peter Medawar nedolgo prej dokazal, da gre za imunski pojav. Murray je posku\xc5\xa1al zavreti imunski odziv tako, da je obseval bolnike, a ni dosegel uspeha, saj je sevanje ustavilo nastajanje levkocitov v kostnem mozgu, to pa je vodilo v smrtonosne oku\xc5\xbebe pri bolnikih. Po drugi strani je s poskusi presajanja ledvic umrlih darovalcev izpopolnil kirur\xc5\xa1ko tehniko. Obdobje je bilo te\xc5\xbeavno, saj so zaradi neuspehov \xc4\x8dlani njegove ekipe \xc5\xbee obupovali, o smiselnosti tega po\xc4\x8detja pa so odkrito dvomili tudi njegovi kolegi, vednar je Murray ostal odlo\xc4\x8den._NEWLINE_Konec leta 1954 pa so v bolni\xc5\xa1nico na dializo sprejeli Richarda Herricka s kroni\xc4\x8dnim nefritisom. Murray je izvedel, da ima brata, enojaj\xc4\x8dnega dvoj\xc4\x8dka Ronalda in pomislil, da bi utegnila presaditev med genetsko identi\xc4\x8dnima \xc4\x8dlovekoma uspeti. S poskusnim presajanjem ko\xc5\xbee je potrdil imunsko kompatibilnost med njima, hkrati pa je, kot globoko veren katolik, spro\xc5\xbeil \xc5\xa1iroko razpravo o eti\xc4\x8dnosti takega posega med zdravni\xc5\xa1kimi kolegi, pravniki, politiki in verskimi voditelji. Pridobil je tudi poseben odlok sodi\xc5\xa1\xc4\x8da, ki je odobrilo poseg. Del javnosti je kljub temu burno reagiral in obto\xc5\xbeil njegovo ekipo, da se igrajo Frankensteine. Operacija 23. decembra 1954 je uspela in velja danes za prvo uspe\xc5\xa1no presaditev ledvice na svetu. Richard Herrick se je kasneje poro\xc4\x8dil z eno od negovalk, imel z njo dva otroka in umrl osem let kasneje, ko se mu je bolezen ponovila na presajeni ledvici. Murray je po tistem opravil \xc5\xa1e ve\xc4\x8d uspe\xc5\xa1nih presaditev med enojaj\xc4\x8dnimi dvoj\xc4\x8dki, postopek med nesorodnimi pari darovalcev in prejemnikov pa je ostal problemati\xc4\x8den._NEWLINE_Naslednji preboj so dosegli konec 1950. let, ko se je oddelku pridru\xc5\xbeil Roy Calne, ki je eksperimentiral z merkaptopurinom, ki sta ga kot u\xc4\x8dinkovino za zdravljenje levkemije razvila Gertrude B. Elion in George Hitchings. Izkazalo se je, da deluje kot imunosupresiv, ki bistveno izbolj\xc5\xa1a mo\xc5\xbenost pre\xc5\xbeivetja poskusnih \xc5\xbeivali s presajenimi ledvicami. Njegov derivat azatioprin so prvi\xc4\x8d uspe\xc5\xa1no preskusili na ljudeh leta 1963 in v dveh letih izbolj\xc5\xa1ali pre\xc5\xbeivetje pacientov z ledvicami nesorodnih darovalcev na 65\xc2\xa0%. To je spro\xc5\xbeilo nesluten razmah presajanja organov \xc5\xa1irom po svetu. Murray se je posvetil tudi drugim prakti\xc4\x8dnim in eti\xc4\x8dnim vpra\xc5\xa1anjem tega postopka; tako je med drugim sodeloval v ekipi s Harvarda pri razvoju protokola za dolo\xc4\x8ditev mo\xc5\xbeganske smrti.\n_START_SECTION_\nVrnitev v plasti\xc4\x8dno kirurgijo in zadnja leta\n_START_PARAGRAPH_\nLeta 1971 je zapustil program presajanj in se vrnil na svoje mati\xc4\x8dno podro\xc4\x8dje, plasti\xc4\x8dno kirurgijo. Do leta 1986 je deloval kot predstojnik programa plasti\xc4\x8dne kirurgije na Brighamu (medtem preimenovanem v Brigham and Women\xe2\x80\x99s hospital), kjer se je ukvarjal predvsem z odpravo prirojenih obraznih hib pri otrocih. Velja za enega od pionirjev kraniofacialne rekonstrukcije. Med 1972 in 1985 je bil tudi predstojnik programa plasti\xc4\x8dne kirurgije v bostonski pediatri\xc4\x8dni bolni\xc5\xa1nici._NEWLINE_Vse \xc5\xbeivljenje se je aktivno ukvarjal s \xc5\xa1portom, predvsem alpinizmom in tenisom. Tudi po upokojitvi je ostal aktiven kot predavatelj, poleg tega pa se je med drugim posvetil pisanju in leta 2001 izdal avtobiografijo z naslovom Surgery of the Soul (Kirurgija duha). Poletja sta z \xc5\xbeeno pre\xc5\xbeivljala na otoku Martha's Vineyard pred obalo Cape Coda. Na dan zahvalnosti leta 2012 je na svojem domu v Wellesleyju do\xc5\xbeivel kap in umrl kmalu po tistem v isti bolni\xc5\xa1nici, v kateri je izvedel prelomno presaditev.\n_START_SECTION_\nPriznanja\n_START_PARAGRAPH_\nZa preboj na podro\xc4\x8dju presaditev ledvic je leta 1990 z E. Donnallom Thomasom, ki je razvil tehniko presajanja kostnega mozga, prejel Nobelovo nagrado za fiziologijo ali medicino. Denarni del nagrade je Murray podaril Medicinski fakulteti Univerze Harvard, bolni\xc5\xa1nici Brigham in bostonski pediatri\xc4\x8dni bolni\xc5\xa1nici._NEWLINE_Poleg tega je bil izvoljen za \xc4\x8dlana Nacionalne akademije znanosti ZDA in Pape\xc5\xa1ke akademije znanosti."